**Norodom Sihamoni** (khmeriksi នរោត្តម សីហមុនី; s. 14. toukokuuta 1953) on ollut Kambodžan kuningas 29. lokakuuta 2004 lähtien.

Varhainen elämä ja ulkomailla
-----------------------------

Sihamoni syntyi vuonna vuonna 1953 Phnom Penhissa. Hänen isänsä oli kuningas-isä Norodom Sihanouk ja äitinsä kuningatar Monineath. Hänen syntyessään Kambodža oli itsenäistymässä Ranskassa, mutta sittemmin alkanut Indokiinan sota johti siihen, että kruununprinssi lähetettiin ulkomaille.

Isä lähetti hänet 1962 Prahaan, Tšekkoslovakiaan, jossa hän kävi koulua ja opiskeli klassista tanssia ja musiikkia vuoteen 1975 valmistuen maisteriksi. Sihamoni lähti 1975 Pohjois-Koreaan opiskelemaan elokuva-alaa ja palasi 1977 Kambodžaan.

1980-luvulla kruununprinssi vietti vuoden munkkina buddhalaisessa luostarissa Ranskassa.

Paluu Kambodžaan
----------------

Kruununperijän paluun jälkeen punakhmerit panivat hänet välittömästi kotiarestiin muun kuninkaallisen perheen kanssa. Merkittävä osa Sihamonin sisaruspuolista kuoli punakhmerien vainoissa. Tätä kesti vuoteen 1979 asti, jolloin Vietnamin joukot valtasivat maan. Vuonna 1981 Sihamoni matkusti Ranskaan opettamaan balettia ja oli myöhemmin Khmerien tanssiliiton johdossa. Hän asui Ranskassa lähes 20 vuotta, ja vieraili usein Prahassa.

Vuonna 1993 prinssi Sihamoni nimitettiin Kambodžan edustajaksi Unescoon. Hän sai helmikuussa 1994 Sdech Krom Khunin arvonimen.

Kambodžan kuninkaana
--------------------

Kuningas Sihanoukin luovuttua vallasta yhdeksänjäseninen neuvosto valitsi yksimielisesti Sihamonin 14. lokakuuta 2004 Kambodžan kuninkaaksi. Valinnan hyväksyivät pääministeri Hun Sen ja parlamentin puhemies, prinssin veli Norodom Ranariddh, jotka olivat molemmat neuvoston jäseniä. Sihamonin kerrotaan aluksi olleen epävarma ja haluton ottamaan vastaan kruunu, koska pelkäsi, ettei ole poliittisesti yhtä taitava kuin isänsä. Hänen valintaansa perusteltiin kuitenkin sillä, että Sihamoni pystyisi todennäköisemmin pitämään kuningas-instituution neutraalina ja erossa päivänpolitiikasta.

Sihamoni kruunattiin virallisesti 29. lokakuuta, hieman reilu viikko sen jälkeen, kun hänen isänsä luopui kruunusta.

Kuninkaana Sihamoni on keskittynyt varsinkin Kambodžan maaseudun elinolojen kohentamiseen. Hän on tehnyt useita vierailuita maaseudulle tavaten tavallisia kansalaisia. Hän tekee myös runsaasti hyväntekeväisyyttä.

Yksityiselämä
-------------

Norodom Sihamoni on poikamies, eikä hänellä ole lapsia, eikä siten suoraa perillistä. Kambodžan kruunu ei periydy suoraan vanhemmalta lapselle, mutta sen tulee periytyä kuningasperheen jäsenelle.

Balettia rakastavan ja naimattoman kuninkaan homoseksuaalisuudesta on huhuttu useaan otteeseen. Vuonna 2017 kolmesta miehestä annettiin pidätysmääräys, joita syytettiin kuvan muokkaamisesta, jossa kuningas lisättiin kuvanmuokkauksella homoseksuaalista toimintaa kuvaavaan kuvaan saatesanoin "Kambodžan homokuningas". Kambodžan perustuslain mukaan kuningas on loukkaamaton, ja tämän loukkaamisen katsotaan loukkaukseksi koko maata vastaan.

Kuningas puhuu khmeriä, ranskaa, tšekkiä, englantia ja venäjää. Lisäksi hän hallitsee mandariinikiinan perusteet.

Kunnianosoituksia
-----------------

### Kambodžalaiset

* Kambodžan kuninkaallinen ritarikunta
* Monisaraphonin ritarikunta

Lähde:

### Ulkomaalaiset

* Kunnialegioona (Ranska, 2006)
* Krysanteemiritarikunta (Japani, 2010)

Lähteet
-------

1. ↑  Leaders BBC. Viitattu 26.10.2014.
2. 1 2 3 4  Norodom Sihamoni | King of Cambodia, Royal Lineage & Education *Encyclopædia Britannica*.  7.8.2023. Viitattu 2.10.2023. (englanniksi)
3. 1 2 3  BIOGRAPHY OF HIS MAJESTY KING NORODOM SIHAMONI OF CAMBODIA *Khmer Times*.  13.5.2019. Viitattu 2.10.2023. (englanniksi)
4. ↑  Cambodia’s publicity shy king forced into center of political fracas *Radio Free Asia*. Viitattu 2.10.2023. (englanniksi)
5. 1 2 3  The Story of Cambodia's Ballet-Dancing King *Culture Trip*.  2.11.2017. Viitattu 2.10.2023. (englanniksi)
6. 1 2  Profile: King Sihamoni BBC. Viitattu 26.10.2014.
7. 1 2  Prince Norodom Sihamoni Chosen as Cambodia's New King - 2004-10-14 *Voice of America*.  30.10.2009. Viitattu 2.10.2023. (englanniksi)
8. 1 2  Nation marks 18 royal years of King Norodom Sihamoni *Khmer Times*.  30.10.2022. Viitattu 2.10.2023. (englanniksi)
9. ↑  The King visits people in Kratie *Khmer Times*.  27.6.2023. Viitattu 2.10.2023. (englanniksi)
10. ↑  PM praises King for strong humanitarian support *Khmer Times*.  26.11.2020. Viitattu 2.10.2023. (englanniksi)
11. 1 2  Cambodia hunting suspects over doctored porn image of king *BBC News*.  2.1.2017. Viitattu 2.10.2023. (englanniksi)
12. ↑  The King of Cambodia Tourism Cambodia. Viitattu 26.10.2014.
13. ↑  外国人叙勲受章者名簿平成22年 *Ministry of Foreign Affairs*.  2023. Viitattu 2.10.2023. (japaniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Norodom Sihamoni**.
* Elämäkerta (Arkistoitu – Internet Archive) (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki

 |
|  |
| Muut | 
* IdRef

 |

 |